Anno Domini millesimo ducentesimo quadragesimo quinto statuta sunt haec apud Cistercium tempore Capituli generalis.  1  Octava Nativitatis Virginis gloriosae fiat solemniter per universum Ordinem sicut octava Assumptionis ipsius in hunc modum, quod antiphonae, lectiones et responsoria, officium missae, capitula, collectae ubi de Assumptione dicebantur dicentur de Nativitate ; privatis vero diebus pro responsorio *Exaltata est Sancta Dei Genitrix*, dicitur *Nativitas tua Dei Genitrix Virgo* ; versus *Gaudium annuntiavit universo mundo*, cetera omnia tam sabbato quam dominica infra octavam et in octava fiant sicut per octavam et in octava Assumptionis, servatis, ut dictum est, proprietatibus Nativitatis.  2  Pro domino Papa, pro rege Franciae qui signum sanctae crucis assumpsit, et pro terra sancta maxime ad petitionem venerabilis patris Thusculani episcopi legati Franciae, statuitur ut quotidie ad missam conventus finita oratione dominica omnes humiliter se prosternant super formas, et dicant alternatim chori submissa voce, pulsata minori campana, prout antiquitus fieri consuevit psalmus *Deus venerunt gentes*, subiungentes *Kyrie eleison*, et *Pater noster*, et dicatur a celebrante : *Et ne nos*, etc. versus *Exsurgat Deus ; salvum fac populum tuum Domine et benedic*, etc. Oremus pro afflictis et captivis et peregrinis christianis : *Mitte eis Domine auxilium de sancto, Domine exaudi, Dominus vobiscum, Oremus : Deus omnium fidelium pastor*, etc. *Deus qui admirabili providentia cuncta disponis, te suppliciter exoramus, ut terram quam Unigenitus Filius tuus proprio sanguine consecravit, de manibus inimicorum crucis eripiens, restituas cultui christiano, vota fidelium ad eius liberationem instantium misericorditer dirigendo in viam salutis aeternae. Per eumdem Christum Dominum nostrum.* In regno vero Franciae dicatur versus : *Domine salvum fac regem*, et secundo loco collecta *Famulum tuum regem nostrum, quaesumus, Domine, tua semper protectione custodi, ut libera tibi mente deserviat, et te protegente a malis omnibus sit securus*. Orationes vero consuetae *Aspice Domine*, et *Pater noster* et *Veni Creator* omittentur.  3  Ad honorem Dei et Ordinis decus et decorem sanctae universalis Ecclesiae, et ut corda nostra luce divinae sapientiae plenius illustrentur, praesertim cum domini Papae mandatum et plurium cardinalium petitionem et admonitionem susceperimus, et praecipue domini Ioannis tituli Sancti Laurentii in Lucina presbyteri cardinalis, sic statuit Capitulum generale ut in singulis abbatiis Ordinis nostri, in quibus abbates habere potuerint vel voluerint, habeatur studium, ita quod ad minus in singulis provinciis provideatur abbatia una in qua habeatur studium theologiae, ita quod monachi ad studium deputati a kalendis octobris usque ad Pascha, statim postquam missam audierint extra terminos exeant ad studium, et studio vacent usque ad collationem. A Pascha autem usque ad dictas kalendas octobris exeant post laudes et usque ad prandium studeant, hoc salvo quod missas audiant vel celebrent. Iterum post nonam usque ad coenam revertantur in id ipsum. Ad dictas abbatias mittere poterunt de monachis suis quos ad hoc magis idoneos viderint, ita tamen quod ad id compelli non poterunt quibus facultas deerit vel voluntas, et abbati loci illius ad quem mittuntur, respondere teneantur qui mittunt de expensis transmissorum, nec clerici saeculares, nec alterius Ordinis in ipsis scholis admittantur.  4  Pro *reverentia* vero domini Papae et aliorum cardinalium, qui pro dicto scripserunt negotio, et praecipue domini Ioannis tituli Sancti Laurentii, etc. concedit Capitulum generale ut studium per sollicitudinem abbatis Claraevallis Parisius iam inceptum inviolabiliter perseveret, et illuc nullus mittere compellatur, nisi spontanea voluntate ; qui autem sic miserint, missis provideant in expensis.  5  Ordinat et statuit Capitulum generale ut dominus Cistercii et quatuor primi abbates filii sui mittant cellerarios suos vel alias idoneas personas cum pleno et sufficienti mandato ad instantes nundinas Sancti Aygulfi Pruviniensis qui solvant mercatoribus, quibus Ordo tenetur et nuntiis domini Papae quod solvere poterunt de pecunia collecta, et recipiant litteras et instrumenta inde confecta. Illud autem quod defuerit ad dictam solutionem quilibet supradictorum recipiat pro sua derivatione, sicut melius poterunt ad usuras vel alio modo, si melius poterunt ; quas usuras et sortem solvere tenebuntur illae abbatiae pro quibus contractum fuerit mutuum supradictum. Quilibet autem supradictorum, scilicet, tam Cisterciensis quam quatuor primi filii plenam habeant potestatem compellendi abbates, priores, cellerarios et alios officiales, si termino et loco praefixo portionem quae eos contigerit non persolverint, per interdictum et excommunicationem quilibet in sua derivatione.  6  Quoniam cavillationes et materiae iurgiorum continuo crescere non desistunt, constitutioni de abbatiis monialium fundandis aut de novo Ordini incorporandis anno praeterito editae additur ut cum sigillo dioecesani habeatur consensus et sigillum ecclesiae cathedralis.  7  Ad petitionem specialissimi patris nostri Ioannis tituli Sancti Laurentii in Lucina presbyteri cardinalis, conceditur sanctissimo domino Papae Innocentio ut post eius obitum plenarium servitium fiat per Ordinem universum, et etiam anniversarium eius fiat in perpetuum solemniter in conventu et ipso die pro ipso celebrent universi.  8  Item ad petitionem eiusdem domini Ioannis, ipsi et venerabilibus patribus dominis cardinalibus universis, qui nunc sunt, ut post eorum obitum tantum dicatur pro unoquoque ipsorum per Ordinem universum quantum pro uno de monachis nostris dici solet, videlicet tres missae a singulis sacerdotibus, et a singulis aliis monachis et a monialibus unum psalterium, et a singulis conversis centum quinquaginta *Miserere mei Deus*, vel totidem *Pater noster*.  9  Quoniam dubium quibusdam videbatur a quo deponi deberet abbas qui nollet ad matrem suam ascendere, sic definit et determinat Capitulum generale ut de cetero non nisi auctoritate proprii abbatis deponatur, vel Capituli generalis.  10  Petitio venerabilis Odonis Thusculani episcopi legati Franciae de faciendo pro eo plenario officio per universum Ordinem post eius obitum, exauditur.  11  Petitio magistri Iohannis de Capua protonotarii domini Papae amicissimi Ordinis de faciendo pro eo plenario servitio per universum Ordinem post eius obitum, exauditur.  12  Fratri Petro domini Papae bullatori plenarium servitium post eius obitum conceditur per universum Ordinem.  13  Fratri Gerardo et fratri Iohanni sociis suis bullatoribus, et fratri Bono vicino cubiculario domini Papae, et fratri Petro et fratri Bernardo hostiariis eius, viris providis et honestis, amicissimis Ordinis, conceditur ut post eorum obitum dicatur una missa pro defunctis a singulis sacerdotibus pro uno quoque ipsorum per Ordinem universum.  14  Petitio domini regis Franciae de suffragiis Ordinis domino Carolo fratri suo concedendis, sicut domino Roberto Attrebatensi fratri suo concessa sunt, exauditur.  15  Petitio illustrissimae reginae Franciae uxoris domini regis Franciae, et venerabilis patris electi Lugdunensis de plenario servitio pro comite Provinciae iam defuncto patre quondam eiusdem dominae reginae per universum Ordinem, exauditur.  16  Petitio Isabellae sororis domini regis Franciae de una missa de Sancta Trinitate, pro ipsa dicenda a singulis sacerdotibus per universum Ordinem, exauditur.  17  Pro illustri rege Castellae et matre eius et uxore et liberis eorumdem, et cancellario dicatur una missa de Spiritu Sancto a singulis sacerdotibus per Ordinem universum.  18  Petitio dominae ducissae matris ducis Burgundiae de renovandis litteris quas habebat de una missa pro defunctis dicenda pro ipsa a singulis sacerdotibus Ordinis post eius obitum, exauditur.  19  Pro domina ducissa Burgundiae quae pro se et pro viro suo et liberis suis a Capitulo generali orationes fieri petiit speciales dicatur una missa de Beata Virgine in singulis domibus Ordinis ; huic missae associetur dominus episcopus Pictaviensis, dominus Robertus de Besoiches et…, uxor eius et tota familia venerabilis patris domini [Ioannis] tituli Sancti Laurentii presbyteri cardinalis in Lucina.  20  Venerabili patri domino electo Lugdunensi qui petiit pro se orari, conceditur una missa de Sancta Maria a singulis sacerdotibus per Ordinem universum, cui associantur dominus episcopus Massiliensis, episcopus Vivariensis, archiepiscopus Narbonensis [et archiepiscopus] Tholosanus.  21  Pro nobilissima domina [Margarita] comitissa Flandriae una missa de Beata Virgine a singulis sacerdotibus persolvatur per Ordinem universum.  22  Ad petitionem nobilis dominae [Margaritae] comitissae Flandriae conceditur dominae Iohannae quondam Flandrensi comitissae, sorori ipsius iam defunctae, plenarium servitium in abbatiis terrae suae et anniversarium, sicut concessum fuit, et una missa pro defunctis a singulis sacerdotibus per Ordinem universum.  23  Pro comite Galtero de Breime, et aliis qui in captivitate paganorum detinentur, dicatur a singulis monachis Ordinis psalmus *Deus in adiutorium meum* et *Pater noster* et septies *Ave Maria* una vice.  24  Domino Petro archiepiscopo Narbonensi iam defuncto conceditur una missa pro defunctis per Ordinem universum ; huic missae associetur dominus Robertus quondam cardinalis tituli Sancti Eustachii, dominus Nicolaus quondam episcopus Noviomensis et omnibus aliis suffragiis Ordinis.  25  Ad petitionem venerabilis patris [Roberti] episcopi Leodiensis, persolvatur pro fratre suo, domino episcopo Virdunensi iam defuncto, una missa pro defunctis a singulis sacerdotibus per Ordinem universum.  26  Petitio domini Willelmi quondam abbatis Cistercii qui pro negotio Ecclesiae passus est vincula et carceres, de faciendo pro ipso plenario servitio per universum Ordinem, exauditur.  27  Pro nepote domini archiepiscopi Bisuntinensis iam defuncto, pro quo ipse praesentialiter supplicavit Capitulo generali, conceditur una missa pro defunctis in singulis domibus Ordinis dicenda ab ipso cui cantor iniunxerit.  28  Pro Praedicatoribus et Fratribus Minoribus quos misit dominus Papa ad partes remotissimas pro negotio fidei, scribens pro ipsis Capitulo generali, dicantur semel VII psalmi a singulis monachis, et septies *Pater noster* a singulis conversis per Ordinem universum.  29  Petitio abbatis de Bullencuria de faciendo festo undecim millium virginum in domo propria tantum cum duodecim lectionibus et una missa, cum dicat se habere quatuordecim capita illarum, exauditur.  30  Petitio comitissae Flandrensis ne filia eius ante annum trigesimum abbatisare compellatur, exauditur.  31  Ad petitionem domini Portuensis episcopi conceditur abbati de Melros, ut quamdiu abbatisaverit, non teneatur venire ad Capitulum generale. Abbas Novi monasterii hoc ei denuntiet.  32  Inspectio loci quem confert Ordini dominus rex Arragonensis ad fundandam abbatiam monachorum in regno Valentiae, de Periniaco et de Berola abbatibus committitur qui ad locum etc., et quid inde, etc., et sit filia Scalae Dei.  33  Inspectio abbatiae monachorum quam vult aedificare dominus Reginaldus de Mocum, de Clivo et de Loco Sancti Egdoardi abbatibus committitur qui pensatis omnibus, etc., et quid inde, etc., et sit filia Belliloci in Anglia.  34  Negotium abbatis de Selleia qui de licentia Capituli generalis, de consensu et de voluntate abbatum Angliae, Scotiae, Walliae et Hiberniae pro communibus ipsorum et Ordinis negotiis accessit ad Curiam, qui partem expensarum factarum ab ipso solverunt, residuum solvere recusantes, committit Capitulum generale de Gavelleia, de Furnesio, de Rievalle et de Fontanis abbatibus in plenaria Ordinis potestate ita quod per censuras Ordinis cogant ipsos abbates dictarum provinciarum ad solutionem residui et etiam usurarum si quae propter hoc sint contractae. Abbas Novi monasterii hoc eis denuntiet.  35  De domo Pontis alti in qua censura silentii et aliae Ordinis observantiae dicuntur pene penitus deperisse, committitur abbati Pontiniacensi in plenaria Ordinis potestate, et quid inde, etc.  36  De monacho de Dunemunde qui se passus est a monachis in abbatem eligi et a dioecesano loci benedici, et de eisdem monachis, committitur abbati Morimundi in plenaria Ordinis potestate, et quid inde, etc.  37  De Henrico monacho qui fuit frater episcopi Prusciae qui male se habet in Curia et causas saecularium defendit et promovet contra Ordinis honestatem, ut dicitur, committitur de Alta Cumba et de Sancto Sulpitio abbatibus qui ad ipsum accedentes moneant ipsum et modis quibus poterunt inducant ut recedat sine mora, alioquin cum consilio venerabilis patris domini Ioannis tituli Sancti Laurentii in Lucina presbyteri cardinalis ipsum per censuram Ordinis ad id compellant, prout viderint expedire.  38  Negotium pro quo petunt duces Poloniae de mittendo ad partes suas conventum de Calatravia, committitur abbati Morimundi in plenaria potestate ut inde faciat quod viderit faciendum, non expectata ulterius licentia Capituli generalis, et quid inde, etc.  39  Abbas de Bildebac qui debebat renunciare Capitulo generali de facto Iocelini monachi, et non renuntiavit, agat poenitentiam in Usibus constitutam. Abbas Novi monasterii hoc ei denuntiet.  40  Negotium centum solidorum quos debet annuatim Capitulo generali vice comes Lonardi, committitur abbati de Castellariis et faciat inde quod viderit faciendum, et quid inde, etc.  41  Negotium centum solidorum quos debet habere Capitulum generale apud Rupellam committitur abbati de Ré. Abbas de Bonoradio hoc ei denuntiet.  42  Abbates de Cendelynz et de Linqueyne qui debuerunt renuntiare Capitulo generali de translatione abbatiae de Porta Coeli et non renuntiaverunt, poenitentiam peragant in Usibus constitutam. Abbas de Porta Coeli hoc eis denuntiet.  43  Abbas Aquae bellae qui monachos et conversos aliquos contra praeceptum patris abbatis revocavit et retinuit, utrosque emittat, ipse vero tribus diebus sit in levi culpa, uno eorum in pane et aqua.  44  In querela abbatis Fontisfrigidi contra *abbatem* Bonifontis addicitur tertius iudex, videlicet abbas de Obezina.  45  Abbati de Valchena conceditur ut in vita sua tantum de septennio in septennium veniat ad Capitulum generale.  46  Abbati Sancti Anastasii iniungitur ut conventum mittat ad insulam Pontianam unde scripsit dominus Papa Capitulo generali et quid inde, etc., et sit filia ipsius.  47  Inspectio loci ad quem petit transferri domum suam abbas de Clariana, de Scala Dei et de Pertiniaco abbatibus committitur qui ad locum, etc., et quid inde, etc.  48  Querela abbatis de Capella in Flandria contra abbatem de Bodelo committitur de Alna et de Grandiprato abbatibus pacificanda, etc., et quid inde etc.  49  Querela abbatis Vallis Sanctae Mariae contra abbatem Regalis montis, de Bellobecco et de Frigidomonte abbatibus committitur pacificanda, etc., et quid inde, etc.  50  Querela fratris Fulconis abbatis quondam Pontisalti de vestibus suis quas monachi domus eiusdem sibi nolunt reddere, et de debitis ab ipso contractis quae nolunt solvere, committitur abbati Grandisylvae pacificanda, etc., et quid inde, etc.  51  Querela abbatis de Iuncharia contra abbatem Ursariae, de Superaddo et de Mera abbatibus committitur iterato pacificanda, etc., et quid inde, etc.  52  Querela abbatis de Buxeto contra abbatissam et conventum de Regali, committitur de Berola et de Hirantio abbatibus pacificanda, etc., et quid inde, etc.  53  Translatio abbatiae monialium quam petit fieri venerabilis pater archiepiscopus Coloniensis committitur de Claustro et de Valle Sancti Petri abbatibus qui ad locum etc., et quid inde, etc. Abbas de Verges hoc eis denuntiet.  54  Abbatissa de Sancto Desiderio cui parcitur ad praesens quae contra formam Ordinis a saecularibus litteras impetravit pro [eleemosynis] per domos Ordinis colligendis, quadraginta diebus sit extra stallum abbatissae et tribus diebus sit in levi culpa, et inhibetur omnibus Ordinis personis ne de *cetero* id audeant attentare ei praeiudicium Ordinis et gravamen.  55  Inspectio loci ad quem petit transferri domum suam abbatissa de Nazareth committitur de Bodelo et de Capella abbatibus qui ad locum, etc., et quid inde, etc.  56  Inspectio loci monialium quam petit incorporari Ordini Maria quondam imperatrix Romanorum, de Villari in Brabantia et de Loco Sancti Bernardi abbatibus committitur qui ad locum, etc., et quid inde, etc., et sit filia Morimundi. Abbas de Grandiprato denuntiet.  57  De monialibus de Monceio quae diu excommunicatae fuerunt et rebelles Ordini pro quibus dominus Turonensis archiepiscopus supplicavit Capitulo generali, abbati Savigniaci committitur in plenaria Ordinis potestate ; quae si voluerint humiliter Ordini obedire ipsas sine difficultate reconciliet et absolvat, et quid inde, etc.  58  Inspectio abbatiae monialium de Wefra quam anno praeterito petiit incorporari archiepiscopus Coloniensis, de Bredelai et de Campo Sanctae Mariae abbatibus committitur iterato qui ad locum, etc., et quid inde, etc., et sit filia de Campo.  59  Inspectio loci ad quem petit transferri abbatiam monialium comes de Laude, de Valle Sancti Lamberti et de Grandiprato abbatibus committitur qui ad locum, etc., et quid inde, etc. 